廣東財政㕔舊址

廣東街坊一般簡稱做財㕔，係中國廣東廣州嘅一間民國建築，喺1919年起好，位置喺越秀區北京路最北邊嘅廣衛路口交界。佢既係廣東省財政廳嘅辦公地，又係廣東省級文物。

風格

建築係間仿歐洲流行古典建築風格嘅磚木、鋼筋混凝土嘅結構大樓；成間嘢有28.57米高、面闊37.14米，平面凹咗入去個樣。門頂嘅石匾有寫住「廣東財政㕔　中華民國八年六月吉日」啲字；間樓一期起好時，凈起咗3層樓，二期時又起埋4樓同5樓，重有穹窿頂。其中1樓同3樓係鋼筋混凝土樓板，剩低嘅2、4、5樓都係木樓板結構。大門係仿羅馬柱式巨柱、倚柱同方柱，一直通到三樓頂。二樓入面正中間有條螺旋梯；樓頂有棟好多條線腳樣嘅女兒牆，同樓頂嘅沿邊相協調。

史
間嘢喺1915年喐手起，1919年起好。1921年4月，孫中山先後喺財㕔同國會議員搞茶話會同歡迎援閩粵軍返嚟廣東。同年5月5號，孫中山宣誓做咗非常大總統之後，嚟過呢度搞遊行。1925年7月，廣東省政府嚟過呢度辦公。1927年12月爆發廣州起義時，葉挺同聶榮臻嚟過呢度睇敵情重決定將起義部隊撤出廣州。

建築喺1978年出現破損而搞加固維修，喺保持外觀嘅同時，重將2、4、5樓原先有嘅木樓板改成混凝土樓面，重拆咗舊時前廊隔牆同東西廊隔牆，外牆啲窗換成鋁合金鋼窗，重拆埋外牆正中門頂嘅山花，而外牆改成水刷石米樣。1993年8月9號俾廣州市人民政府以「廣東省財政㕔大樓」嘅名列入為市級文物；2002年7月俾廣東省人民政府升級為省級文物。

有關嘅書

广东财政厅旧址 广东艺术视窗
 广东财政厅旧址 大洋网 
 广东财政厅旧址 广州市文化广电新闻出版局
 广东财政厅旧址 广州越秀文艺网
 广东财政厅旧址 粤港澳文化资讯网

廣州西式建築
越秀區古蹟